text: প্রকাশের সময় : এপ্রিল ২৫, ২০১৯, ৮:৪১ পূর্বাহ্ণ
  আপডেট সময় : এপ্রিল ২৫, ২০১৯ at ৮:৪১ পূর্বাহ্ণ
  চাঁপাইনবাবগঞ্জ থেকে নির্বাচিত সংসদ সদস্য আমিনুল ইসলাম গণমাধ্যমের কাছে বলেছেন, 'আমি বড় নেতা নই। গ্রামে রুট লেবেলে পলিটিক্স করি। মানুষ আমাকে ভোট দিয়েছে। তাই শপথ না নিলে আমাকে মারবে। শপথ না নিলে তারা আমাকে এলাকায় যেতে নিষেধ করেছে'। মির্জা ফখরুল ছাড়া অন্য চার এমপির বক্তব্য ও মনোভাবও প্রায় এক রকম বলেই জানা যায়। এখন এই এমপিরা যদি দলের সিদ্ধান্ত না মেনে শপথ গ্রহণ করেন এবং বিএনপি যদি তাদের দল থেকে বহিষ্কার করে তাহলে কী বিএনপি রাজনৈতিকভাবে খুব লাভবান হবে? নাকি আওয়ামী লীগ নেতা মোহাম্মদ নাসিম যেমন বলেছেন, আম ও ছালা দুটোই হারাবে সেটাই ঠিক হবে? সংসদে বিএনপি না থাকলে যে সংসদ থাকবে না তা তো নয়। সংসদ থাকবে অথচ তাতে বিএনপি থাকবে না, বিএনপির কোনো কথা বা সরকারের সমালোচনা সংসদের রেকর্ডে থাকবে না এটা কী বিএনপিকে রাজনীতিতে বাড়তি কোনো সুবিধা দেবে? রাজনৈতিক বিশ্লেষকরা মনে করছেন না যে, সংসদে না যাওয়ার সিদ্ধান্ত নিয়ে বিএনপি ভালো করবে। বিএনপির স্বীকৃতি-অস্বীকৃতিতে সরকারের খুব একটা কিছু আসছে যাচ্ছে কী?
  সরকার তো সরকারের মতো চলছে। পাঁচ বছরই হয়তো চলবে। আগের মেয়াদে যেমন চলেছে। বিএনপি আগেরবার নির্বাচনে না গিয়ে যে ভুল করেছে, এবার সংসদে না গিয়ে প্রায় একই ধরনের ভুল করবে বলে অনেকে মনে করেন। মানুষ যদি প্রতিবাদী হতো তাহলে জনমতের বিরুদ্ধে যাওয়ার ঝুঁকিতে থাকতো বিএনপি। কিন্তু এখন বিএনপির এমপিই বলছেন, 'শপথ না নিলে মানুষ মারবে বা এলাকায় যেতে দেবে না'। বিএনপির কী উচিত হবে মানুষের ইচ্ছার বিরুদ্ধে গিয়ে রুট লেভেলের নেতাদের এলাকা ছাড়া বা 'উদ্বাস্তু' করা? বিএনপি তো এমনিতেই এখন প্রায় ছন্নছাড়া অবস্থায় আছে। মাটি আঁকড়ে পড়ে থেকে দল গোছানোর চেষ্টা না করে ঢাকা-লন্ডন স্কাইপি রাজনীতি অব্যাহত রাখা বিএনপির গোড়া মজবুতে সহায়ক হবে বলে মনে হয় না।